text: Jobfest: Kommune vælter sig i arbejdspladser 
  15 juni 2018 kl. 14.08
  Der er godt gang i beskæftigelsen i Horsens Kommune. På syv år er antallet af arbejdspladser steget mere end dobbelt så meget som på landsplan. 
  
  Det er blevet lettere at finde et job at søge i Horsens Kommune. Siden 2011 er antallet af arbejdspladser i kommunen nemlig steget mere end dobbelt så meget som på landsplan. Det skriver kommunen i en pressemeddelelse.
  Der er kommet 3000 flere arbejdspladser i Horsens Kommune, hvilket svarer til 10 procent. På landsplan er antallet af arbejdspladser steget med fire procent.
  I Horsens Kommune er der i dag cirka 32.700 arbejdspladser. I 2011 var der cirka 29.650 arbejdspladser.
  Det er særligt i bygge- og anlægsbranchen og ved private servicevirksomheder, der er kommet flere jobs.
  